Predkladacia správa

Na rokovanie vlády Slovenskej republiky sa predkladá návrh zmien a doplnení Legislatívnych pravidiel vlády Slovenskej republiky. Materiál vypracovalo Ministerstvo spravodlivosti Slovenskej republiky v spolupráci s Úradom vlády Slovenskej republiky. Predmetný materiál sa predkladá na základe úlohy B.7. z uznesenia vlády Slovenskej republiky z 20. februára 2008 č. 109. Účelom predkladaného materiálu je v nadväznosti na realizáciu úlohy B.6. z uznesenia vlády Slovenskej republiky z 20. februára 2008 č. 109 vytvoriť právne predpoklady na uvedenie jednotného informačného systému na sledovanie legislatívneho procesu do plnenej prevádzky. Vzhľadom na to, že materiál nezakladá nároky na verejné financie, nebude mať ekonomický ani environmentálny vplyv, ani vplyv na zamestnanosť a podnikateľské prostredie príslušná doložka sa nevyhotovuje. Materiál bol predmetom pripomienkového konania. Legislatívna rada vlády Slovenskej republiky materiál prerokovala 30. septembra 2008 s odporúčaním jeho schválenia. Pripomienky vznesené na rokovaní Legislatívnej rady vlády Slovenskej republiky boli v plnom rozsahu zapracované. Materiál sa na rokovanie vlády Slovenskej republiky predkladá bez rozporov.